**Všeobecne záväzné nariadenie Mesta Senica č. 61**

**o umiestňovaní plagátov na území mesta Senica**

Mestské zastupiteľstvo v Senici podľa § 6 a § 4 ods.3 písm. n/ zákona č. 369/1990 Zb. o obecnom zriadení v znení neskorších predpisov a v súlade s § 16 zákona

č.181/2014 Z.z. o volebnej kampani a o zmene a doplnení zákona č.85/2005 Z.z. o politických stranách a politických hnutiach v znení neskorších predpisov vydáva toto nariadenie.

**článok 1**

**Základné ustanovenia**

 1. Toto všeobecne záväzné nariadenie (ďalej len „nariadenie“) sa vydáva v záujme zachovania verejného poriadku, čistoty, kultúrnosti prostredia a estetického vzhľadu mesta Senica.

2. Predmetom úpravy tohto nariadenia je vymedzenie základných pojmov, stanovenie podmienok umiestňovania plagátov na území mesta Senica, určenie plagátovacích plôch vo vlastníctve mesta Senica, ako aj určenie plagátovacích plôch, na ktorých možno pred voľbami do orgánov samosprávy obcí, do orgánov samosprávnych krajov, do Národnej rady Slovenskej republiky, volieb  do Európskeho parlamentu umiestňovať volebné plagáty na území mesta Senica.

3. Toto nariadenie sa vzťahuje na fyzické osoby, fyzické osoby oprávnené na podnikanie a právnické osoby, ktoré majú záujem umiestniť plagáty na území mesta Senica (ďalej len „objednávateľ umiestnenia plagátu“ ).

4. Na účely tohto nariadenia sa za :

a) plagáty pokladajú letáky, oznamy, samolepky s informačným, propagačným, reklamným a  komerčným obsahom

b) volebné plagáty pokladajú plagáty propagujúce činnosť, ciele a program politických strán, hnutí, ich koalícií a kandidátov

c) pôvodcu plagátu pokladá usporiadateľ podujatia, v prípade neuvedenia usporiadateľa vlastník alebo nájomca priestorov podujatia, resp. fyzická alebo právnická osoba, ktorá propaguje výrobky, služby, podujatie, resp. osoba, ktorá na základe obsahu plagátu môže byť odôvodnene považovaná za pôvodcu

d) správcu plagátovacích plôch mesta Senica pokladá osoba, ktorá zabezpečuje umiestňovanie plagátov a spravuje  tieto plagátovacie plochy

e) plagátovacie plochy mesta Senica pokladajú informačné zariadenia vo vlastníctve, resp. nájme mesta Senica označené ako „Plagátovacia plocha mesta Senica“, ktorých zoznam je uvedený v cenníku za umiestnenie plagátov .

**článok 2**

**Registrácia plagátov, určených na umiestnenie** **na plagátovacích plochách  mesta Senica**

1. Umiestňovanie plagátov na plagátovacích plochách  mesta Senica je povolené

výlučne po registrácii u správcu.

Správcom plagátovacích plôch mesta je Mesto Senica.

2. Umiestňovať je povolené len také plagáty, ktoré nie sú spôsobilé ohroziť mravnosť, morálku, neodporujú platným zákonom a verejnému poriadku. Za obsah plagátu zodpovedá fyzická osoba, fyzická osoba oprávnená na podnikanie alebo právnická osoba, ktorá je objednávateľom vyvesenia plagátu.

3. Registráciu plagátov, ich evidenciu a umiestnenie vykonáva správca v Turistickej informačnej kancelárii Infosen na Námestí oslobodenia 17/11 v Senici. Do evidencie sa zapisujú:

- údaje objednávateľa vyvesenia v rozsahu:

 meno, priezvisko a adresa fyzickej osoby,

 IČO a miesto podnikania fyzickej osoby oprávnenej na podnikanie alebo

 IČO, názov a sídlo právnickej osoby a osoba oprávnená konať v mene

 právnickej osoby

- telefónny kontakt

-stručný popis plagátu a jeho rozmery

-dátum ukončenia aktuálnosti plagátu

- počet vyvesených plagátov.

4. Správca je povinný pri registrácii objednávateľa vyvesenia poučiť o podmienkach umiestňovania plagátov podľa článku 4 tohto nariadenia a vystaviť doklad o riadnej registrácii plagátov.

**článok 3**

**Poplatky za umiestnenie plagátu na plagátovacích plochách  mesta Senica**

1. Umiestňovanie plagátov na plagátovacích plochách  mesta Senica je

spoplatňované v zmysle platného cenníka za umiestnenie plagátov ( v ďalšom texte len „cenník“).

2. Poplatok za umiestňovanie plagátov je splatný pri registrácii plagátov v Turistickej informačnej kancelárii.

3. Cenník a plagátovacie plochy vo vlastníctve mesta Senica stanovuje správca a podlieha schváleniu primátora mesta Senica .

**článok 4**

**Podmienky umiestňovania plagátov na plagátovacích plochách  mesta Senica**

1. Každý umiestňovaný plagát musí byť označený registračnou nálepkou s dátumom ukončenia aktuálnosti plagátu.

2. Umiestňovanie plagátov zabezpečí správca za poplatok, stanovený v  cenníku.

**článok 5**

**Podmienky umiestňovania volebných plagátov a určenie plagátovacích plôch pre účely volebnej kampane**

1. Umiestňovať volebné plagáty na verejnom priestranstve v Senici možno počas

volebnej kampane len na plagátovacích plochách vyhradených a  určených len pre volebnú kampaň a v súlade s podmienkami jednotlivých volebných zákonov.

2. Plagátovacie plochy vyhradené pre volebnú kampaň sú plagátovacie plochy zostavené z panelov na Námestí oslobodenia.

3. Používanie plagátovacích plôch je bezodplatné.

4.Mesto Senica označí plagátovacie plochy akonáhle sa stane verejne známy počet vo voľbách zaregistrovaných politických strán, ich koalícií a nazávislých kandidátov. Každý kandidujúci subjekt dostane rovnako veľkú plagátovaciu plochu.

5.Kandidujúci subjekt môže umiestniť  svoje volebné plagáty len na plochy, ktoré mu mesto Senica vyhradí.

6. Ak kandidujúci subjekt nevyužije jemu vyhradenú plagátovaciu plochu, zostane voľná a mesto Senica ju nemôže prideliť inému kandidujúcemu subjektu.

7. Vylepovanie a údržbu volebných plagátov počas predvolebnej kampane na vyhradených plagátovacích plochách si zabezpečí každý kandidujúci subjekt sám na svoje náklady.

8. Zodpovednosť za obsah volebných plagátov nesie príslušný kandidujúci subjekt.

**článok 6**

**Povinnosti vlastníkov informačných zariadení na území mesta Senica**

1. Vlastníci informačných zariadení na území mesta Senica, určených na

umiestňovanie plagátov sú zodpovední za ich estetický vzhľad a sú povinní na vlastné náklady udržiavať ich v čistote.

**článok 7**

**Spoločné, zrušovacie a záverečné ustanovenia**

1. Porušenie tohto nariadenia fyzickou osobou sa kvalifikuje ako priestupok.

Porušenie tohto nariadenia fyzickou osobou oprávnenou na podnikanie alebo právnickou osobou sa kvalifikuje ako správny delikt.

1. Fyzickej osobe, ktorá sa dopustí priestupku , môže byť uložená pokuta v konaní

o priestupkoch podľa zákona č. 372/1990 Zb. o priestupkoch v znení neskorších predpisov do 33 eur. Fyzickej osobe oprávnenej na podnikanie alebo právnickej osobe, ktorá sa dopustí správneho deliktu, môže byť uložená pokuta podľa zákona č. 369/1990 Zb. o obecnom zriadení v znení neskorších predpisov do 6638 eur.

1. Týmto nariadením sa rušia Všeobecne záväzné nariadenia Mesta Senica č. 28

o určení plôch vyhradených na umiestňovanie plagátov počas volebnej kampane zo dňa 07.09.2006 a č. 40 o určení vyhradených plôch na umiestňovanie volebných plagátov na verejných priestranstvách počas volebnej kampane zo dňa 06.04.2009.

1. Na tomto Všeobecne záväznom nariadení Mesta Senica č. 61 o umiestňovaní

plagátov na území mesta Senica sa uznieslo 4. Mestské zastupiteľstvo v Senici dňa 25.06.2015 uznesením č. 4MsZ/2015/111 a účinnosť nadobúda 15-tym dňom od jeho zverejnenia na úradnej tabuli t.j. 21.07.2015.

5. Návrh Dodatku č. 1 Všeobecne záväzného nariadenia č. 61 o umiestňovaní plagátov na území mesta Senica bol schválený na 23. riadnom zasadnutí Mestského zastupiteľstva v Senici dňa 28. 06. 2018 uznesením č. 23/2018/712 a účinnosť nadobúda 15-tym dňom od jeho zverejnenia na úradnej tabuli, t. j. 16. 07. 2018.

 Mgr. Branislav Grimm

 primátor mesta



 **Mesto Senica** 

 **Turistická informačná kancelária Infosen**

 Námestie oslobodenia 17/11

 90501 Senica

Tel.: 034/651 64 59, e-mail: infosen@senica.sk

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**CENNÍK a PODMIENKY UMIESTŇOVANIA**

 **PLAGÁTOV V MESTE SENICA**

**Cenník pri poskytnutí služby výlepu**

**Formát 1 týždeň**

A4 €/1 ks 0,50

A3 €/1 ks 0,90

A2 €/1 ks 1,40

A1 €/1 ks 2,50

Ceny sú vrátane DPH.

**PODMIENKY a PRAVIDLÁ**

* Registráciu plagátov, ich evidenciu a umiestňovanie v meste Senica zabezpečuje Turistická informačná kancelária Infosen na Námestí oslobodenia 17/11 v Senici
* Plagáty sa umiestňujú na Plagátovacie plochy mesta Senica, ktoré sú v správe Mesta Senica
* Za obsah plagátu a jeho grafické spracovanie zodpovedá objednávateľ
* Objednávateľ zodpovedá za kvalitu plagátov, aby odolávali chem. látkam a vplyvom počasia
* Plagáty sú pred vyvesením označené registračnou nálepkou s dátumom ukončenia aktuálnosti plagátu a pečiatkou TIK Infosen
* Umiestňujú sa plagáty rozmeru A4-A1
* Pri atypických plagátoch nezodpovedajúcich štandardným rozmerom uvedených v cenníku sa započítava vždy rozmer najbližšieho väčšieho formátu.
* V rámci týchto pravidiel umiestňovania plagátov sú stanovené vývesné dni. Umiestnenie **plagátov sa uskutočňuje vždy v pondelok.** **Plagáty musia byť doručené do TIK Infosen do pondelka 10.00 hod.**
* Objednávateľ uhradí cenu umiestnenia pred vylepením plagátov pri registrácii v Turistickej informačnej kancelárii Infosen
* Vyvesované plagáty musia obsahovať identifikačné údaje objednávateľa, resp. subjektu, pre ktorý budú vyvesené
* Pri žiadosti o mimoriadne umiestnenie mimo zberných a vývesných dní si zákazník k riadne stanovenej cene priplatí 10 €.
* Za prelepenie textu v štandardný deň umiestňovania (napr. v dôsledku zmien) na už vyvesených plagátoch účtujeme poplatok 0,2 € / 1 ks
* V prípade nepriaznivého počasia sa umiestňovanie plagátov môže posunúť o jeden, maximálne dva dni.
* V prípade, že na vývesný deň pripadne štátny sviatok, umiestnenie sa uskutoční nasledujúci pracovný deň.
* Správca plagátovacích plôch mesta Senica po umiestnení plagátov nezodpovedá za následky spôsobené vyššou mocou (vandalizmus, živelné pohromy, kritické poveternostné podmienky atď.), ktoré by poškodili plagátovacie plochy a tým aj umiestnené plagáty. Objednávateľ si je vedomý toho, že v prípade porušenia plagátu v zmysle uvedených skutočností si tlač náhradných plagátov uhradí vo vlastnej réžii a nebude si u realizátora nárokovať náhradu takto vzniknutej škody.
* Kontrolu kvality umiestnenia a počtu umiestnených plagátov si vykonáva objednávateľ
* Správca môže odmietnuť umiestnenie v prípade, že ide o tlačoviny nabádajúce alebo porušujúce zákony SR
* Správca môže odmietnuť umiestnenie plagátov aj v prípade, že kapacita plagátovacích plôch je v danom termíne obsadená a z technických dôvodov nie je schopný zabezpečiť umiestnenie plagátu.

**Zoznam plagátovacích plôch mesta Senica:**

1. Vajanského ulica pri Záhorskej knižnici
2. Sídlisko Sotina pri predajni COOP Jednota
3. Hurbanova ulica pri predajni O2
4. Kunov – oproti bytovkám pri IBV
5. Hviezdoslavova ulica pri predajni COOP Jednota
6. SNP ulica pri parkovisku cintorína

V Senici .....................................

 Mgr. Branislav Grimm

 primátor mesta Senica